Northug fikk svenske-bank - nektet å snakke med noen
Norske journalister flokket seg rundt nordmannen da det ble klart at Northug ikke kom seg videre til finalen. NRKs TV-team stilte spørsmål og rettet mikrofonen mot Northug, men 26-åringen stirret bare rett ut i luften uten å ville si noe. Deretter forsvant Northug med skiene fastspent på bena. Han skulle ut i løypene å gå seg ned, ifølge hans gode hjelper Eirik Myhr Nossum. Sprinten ble overraskende vunnet av Finn Hågen Krogh. Han tok dermed karrierens første verdenscupseier. Northugs erkerival Dario Cologna falt i finalen, og endte på fjerdeplass.Maxim Vylegzhanin leder nå Tour de Ski sammenlagt og går ut først på den 35 kilometer lange jaktstarten fra Cortina til Toblach. Russeren er to sekunder foran Cologna og ni sekunder foran Northug. Northug havnet i semifinaleheat med Marcus Hellner, Emil Jönsson og Calle Halfvarsson. De tre svenskene gikk et smart taktisk løp, og sørget for å dra hverandre over målstreken. Northug klarte ikke å hente inn svensketrioen på oppløpet. - Det var deilig. Planen var å få bort Petter, og det gikk ganske lett, sier Emil Jönsson til VG Nett. - Hvor lett? - Det er tøft og tett. Petter er jo sterk. Men det er klart at vi hele tiden hadde kontroll på hvor han var, så han kom aldri helt frem. - Petter var skuffet og gikk en tur i skauen? - Jaha, jeg får gå ut og lete etter ham da, sier Jönsson og ler godt. Men selv om svenskene tok hånd om Northug, så fikk de ikke med sin sterkeste sammenlagt-kandidat Marcus Hellner videre til finalen. - Han skulle videre fra kvartfinalen. Jeg gikk med ham der også og jeg måtte se hvor han var. Fra semifinale og opp har han fått bra med bonussekunder, så det var en bra dag for Marcus, sier Jönsson.Landslagssjef Vidar Løfshus hadde ikke oversikt over hvor Northug befant seg da han snakket med VG Nett i målområdet. - Jeg har ikke snakket med ham. Han er vel sånn passe fornøyd. Det var ikke noen krise. Han gikk ikke noe godt løp, sier Løfshus. - Vil han snakke med pressen senere i dag? - Nei, han er borte nå. Han setter seg i bilen og kjører til Toblach. - Emil sa han skulle ut og lete etter ham? - Emil var veldig imponerende etter fallet (i semifinalen). Det er noe av det råeste jeg har sett i sprint. - Er det ekstra tungt for Northug å bli slått av Jönsson? - Det bryr han seg ikke noe om. PS! Adresseavisen skriver at Petter Northug foreløpig ikke kommer til å bruke luksusbussen han har fått innreddet til transport under årets Tour de Ski. Grunnen er at manageren hans Lars Gilleberg har fått sår hals og at bussen må desinfiseres for å unngå all mulig smittefare. Frem til det er gjort kommer Petter Northug til å kjøre personbil mellom arenaene i Tour de Ski.
Petter Northug (26) orket ikke å snakke med noen etter at han fikk bank av tre svensker i semifinalen i sprinten i Val Müstair.